b'\n_START_ARTICLE_\nPukapuka\n_START_SECTION_\nGeografi\n_START_PARAGRAPH_\nPukapuka er en atoll med tre sm\xc3\xa5\xc3\xb8yer, Pukapuka eller Wale, Kavata (Kotawa) og Ko (Koe), som til sammen har et areal p\xc3\xa5 1,3 km\xc2\xb2. H\xc3\xb8yeste punkt er 30 moh. De tre sm\xc3\xa5\xc3\xb8yene er bundet sammen av brede korallrev._NEWLINE_Pukapuka ligger 715 nautiske mil fra Rarotonga og 48 nautiske mil fra Nassau.\n_START_SECTION_\nHistorie\n_START_PARAGRAPH_\nInnbyggerne kom opprinnelig fra Samoa p\xc3\xa5 1300-tallet. Kulturen og spr\xc3\xa5ket p\xc3\xa5 Pukapuka reflekterer dette. Utgravninger viser imidlertid at det har bodd mennesker her siden 400-tallet. _NEWLINE_Spanjolen \xc3\x81lvaro de Menda\xc3\xb1a ble i 1595 f\xc3\xb8rste europeer som kom til \xc3\xb8ya. I 1765 kom John Byron p\xc3\xa5 det britiske skipet HMS \xc2\xabDolphin\xc2\xbb over den igjen. Byron ga \xc3\xb8ya navnet Danger Island p\xc3\xa5 grunn av revet og de h\xc3\xb8ye b\xc3\xb8lgene som gjorde at han ikke fikk g\xc3\xa5tt i land._NEWLINE_Storbritannia annekterte \xc3\xb8ya i 1892. USA gjorde krav p\xc3\xa5 Pukapuka som en av guano\xc3\xb8yene. Kravet ble oppgitt ved traktaten USA og Cook\xc3\xb8yene undertegnet i 1980.\n_START_SECTION_\nSamfunn\n_START_PARAGRAPH_\nFolketellingen i 2011 viste et innbyggertall p\xc3\xa5 451. I 1902 bodde det 505 mennesker p\xc3\xa5 \xc3\xb8ya. Etter en nedgang, \xc3\xb8kte folketallet fra 1920-\xc3\xa5rene til 797 i 1981. Folketallet har deretter sunket._NEWLINE_Folket bor i tre landsbyer p\xc3\xa5 den nordlige \xc3\xb8ya, Pukapuka (Wale). P\xc3\xa5 de to andre \xc3\xb8yene bor det ingen, de brukes kun til dyrking av mat. Viktige matkilder er skalldyr, som er sesongavhengig, og lokale frukter. _NEWLINE_I likhet med p\xc3\xa5 nabo\xc3\xb8ya Nassau er spr\xc3\xa5ket pukapukansk, et spr\xc3\xa5k som er i slekt med samoansk._NEWLINE_Pukapuka fik i 1993 flyplass. Den 1550 meter lange rullebanen ble anlagt p\xc3\xa5 den s\xc3\xb8rligste av de tre sm\xc3\xa5\xc3\xb8yene i atollen.'